Krištúfková, Petra, poslankyňa NR SR (2021-01-14):
Ďakujem za slovo. Vážené kolegyne, vážení kolegovia, predkladám pozmeňujúci návrh, ktorý mi je naozaj srdcu blízky, pretože myslí práve na tých ľudí, za ktorých som neustále bojovala. Sú nimi poberatelia náhradného výživného, poberatelia príspevkov na kompenzáciu ťažkého zdravotného postihnutia a poberatelia hmotnej núdze. Práve naše hnutie SME RODINA má obrovskú zásluhu aj na tom, že dnes už vymáhanie náhradného výživného nie je na pleciach matky a už nekladie polená pod nohy pri žiadosti o jeho poberanie. Tento pozmeňujúci návrh, ktorý teraz predkladám, opäť myslí práve na týchto ľudí, ktorí poberajú náhradné výživné, peňažné príspevky na kompenzáciu ťažkého zdravotného postihnutia a dávku v hmotnej núdzi. Návrh im umožňuje vykonávať prácu na dohodu, ktorá bezprostredne súvisí s COVID-om, a pritom príjem nebude mať vplyv na poberanie dávky takéhoto človeka. Ak by bol započítaný, mohlo by to znamenať zníženie poskytovanej dávky alebo dokonca jej úplné odňatie. Ako príklad možno uviesť účasť fyzických osôb na celoplošnom testovaní alebo regionálnych testovaniach na ochorenie COVID-19, výkon činnosti v nemocniciach s pacientami práve týchto ochorení. Týka sa to predovšetkým opatrovateľov, ktorí sa starajú o ťažko postihnutú osobu, a takisto napríklad o tých, čo poberajú príspevok na prepravu alebo dietetickú stravu. Tento pozmeňujúci návrh zároveň umožňuje ľuďom evidovaným na úrade práce ako uchádzačov o zamestnanie v čase hospodárskej mobilizácie v krízových situáciách organizovať a vykonávať činnosti mobilných odberných miest na očkovacích miestach pri plošnom testovaní, pričom výkon týchto činností z hľadiska príjmu z nich nebude dôvodom pre vyradenie z evidencie uchádzačov o zamestnanie. Ďalšie pozitívum, ktorý tento pozmeňujúci návrh prinesie, je, že v čase trvania mimoriadnej situácie, núdzového stavu alebo výnimočného stavu sa ľudia môžu uchádzať o zaradenie do evidencie uchádzačov o zamestnanie aj na základe žiadosti podanej v listinnej podobe doručenej prostredníctvom poštovej zásielky. Všetky tieto opatrenia majú uľahčiť fungovanie v tejto neľahkej dobe. A ja vám ďakujem za pozornosť a zároveň prosím o podporu tohto pozmeňujúceho návrhu. Ďakujem. A teraz by som prečítala paragrafové znenie. 1. Za čl. I sa vkladá nový čl. II, ktorý znie: Zákon č. 601/2003 Z. z. o životnom minime a o zmene a doplnení niektorých zákonov v znení zákona č. 410/2004 Z. z., zákona č. 453/2004 Z. z., zákona č. 305/2005 Z. z., zákona č. 592/2006 Z. z., zákona č. 544/2008 Z. z., zákona č. 184/2014 Z. z. a zákona č. 378/2015 Z. z., zákona č. 226/2019 Z. z. a zákona č. 46/2020 Z. z., zákona č. 275/2020 Z. z. a zákona č. 296/2020 Z. z. sa dopĺňa takto: V § 4 sa odsek 3 dopĺňa písmenom n), ktoré znie: „príjem zo závislej činnosti vykonávanej na základe dohody o práci vykonávanej mimo pracovného pomeru, uzatvorenej počas mimoriadnej situácie, núdzového stavu alebo výnimočného stavu, ktorej predmetom je realizovanie opatrení prijatých na riešenie mimoriadnej situácie, núdzového stavu alebo výnimočného stavu“. Nasledujúce články sa primerane prečíslujú. 2. V čl. II sa doterajší text označuje ako bod 2, pred ktorý sa vkladá bod 1, ktorý znie: V § 6 sa odsek 2 dopĺňa písmenom h), ktoré znie: „h) vykonávať hygienické a protipandemické opatrenia na zabezpečenie zdravotnej starostlivosti pre obyvateľstvo počas mimoriadnej situácie, núdzového stavu alebo výnimočného stavu“. 3. V čl. II sa doterajší text § 72 označuje za odsek 2, pred ktorý sa vkladá odsek 1, ktorý znie: „V čase trvania mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19 sa občan môže uchádzať o zaradenie do evidencie uchádzačov o zamestnanie aj na základe žiadosti podanej v listinnej podobe doručenej prostredníctvom poštovej zásielky.“ 4. Za čl. IV sa vkladá nový čl. V, ktorý znie: Zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení zákona č. 551/2010 Z. z., zákona č. 180/2011 Z. z., zákona č. 468/2011 Z. z., zákona č. 136/2013 Z. z., zákona č. 219/2014, zákona č. 263/2014, zákona č. 375/2014, zákona č. 353/2015, zákona č. 378/2015, zákona č. 125/2016, zákona č. 355/2016, zákona č. 191/2018, zákona č. 83/2019, zákona č. 223/2019, zákona č. 391/2019, zákona č. 393/2019, zákona č. 46/2020, zákona č. 63/2020 Z. z., nálezu Ústavného súdu Slovenskej republiky č. 124/2020 Z. z., zákona č. 275/2020 Z. z. a zákona č. 296/2020 Z. z. sa dopĺňa takto: V § 18 sa odsek 3 dopĺňa písmenom v), ktoré znie: „príjem zo závislej činnosti vykonávanej na základe dohody o práci vykonávanej mimo pracovného pomeru, uzatvorenej počas mimoriadnej situácie, núdzového stavu alebo výnimočného stavu, ktorej predmetom je realizovanie opatrení prijatých na riešenie mimoriadnej situácie, núdzového stavu alebo výnimočného stavu“. A nasledujúce články sa primerane prečíslujú. Všetko. Ďakujem.